《上九江唐舍人》
宋代·王阮

江左承南渡，浔阳控上流。平时称用武，今日更防秋。

六代规摹称，三江险阨周。高凭隆屏翰，下瞰握襟喉。

呼吸闻吴楚，封疆矗斗牛。循良渡虎迹，神武射蛟游。

胜事馀莲社，风光足庾楼。倚天开峻极，倒影湛飞浮。

鼎败香山往，官轻靖节休。义门十世美，将业二王优。

顷岁承平久，斯民习俗修。究心依学校，服力事田畴。

狱净苔荒砌，山深麦挂丘。共知忠义笃，肯陷矫诬羞。

不料腥膻起，能令日月幽。云屯满赤县，天意卒鸿沟。

郡邑生荆棘，江湖识冕旒。竟捐形势地，聚作虎狼陬。

昔计何胜辱，群生亦暂偷。奇功思赫赫，内治颇悠悠。

法令中间弊，流移不可留。未经真抚恤，还已困虔刘。

对垒缘淮甸，长蛇致虏酋。雷声忽天狗，旗尾又蚩尤。

隔岸几航苇，孤城亦缀斿。兵戈闲耒耜，战舰夺松楸。

天下虽同扰，江西又不侔。宿师惟此地，履亩倍他州。

诸将纷纷是，攸司日日掊。文符竞旁午，膏血罄诛求。

战斗连年永，疮痍几日瘳。孽牙中作梗，气习遂成媮。

情动穿墉鼠，风行借父耰。秉彝均物则，失德自乾糇。

近世凡临镇，何人解抚柔。帝为辍近侍，人喜得贤侯。

父子文章伟，君臣契分投。王言资润色，国是仗谋猷。

诗似丘传鲤，书如固续彪。凤毛宜鸑鷟，骥种自骅骝。

增重依莲幕，尤烦借箸筹。折冲皆婉画，赐履又分忧。

奕奕长江上，源源数路头。若非烦柱石，何以镇貔貅。

南土惊新事，西清拥碧油。春风回野色，江月静帘钩。

地借长城望，尘清奕世雠。有生皆固结，无士不冥搜。

立国须才用，闻公锐意收。龙门如可上，敢请与荀俦。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。